Manie: Wapenwetsontwerp soos 'n No. 6-Springboktrui | Landbou
Wie sou kon dink dat Bheki Cele, minister van polisie, amper soveel vir nasiebou kon doen as wyle president Nelson Mandela toe hy in 1995 Francois Pienaar se no. 6-Springboktrui aangetrek het?
Met sy plan om die wapenwet só te wysig dat mense nie 'n vuurwapen vir selfverdediging sal mag besit in Suid-Afrika nie, het Cele 'n slapende reus wakker gemaak, sê mnr. Johathan Deal van die #Safecitizen-bewussynsbeweging. Misdadigers verkies hul slagoffers ongewapen, sê Deal. Dit lyk vir Manie dít is hoe die ANC sy landsburgers ook verkies.
Dit is 'n dapper skuif van die regerende party. As 'n mens so na die reaksie uit alle oorde kyk, kan dit by die stembus teen die ANC tel. Teenstand uit landboukringe, sportskiet-organisasies en Afrikaans-georiënteerde burgerregte-organisasies was te wagte. Manie wonder egter of die minister besef het hoe groot die teenstand van ander wettige vuurwapeneienaars sou wees, insluitend die swart taxi-eienaarsvereniging en die MK-veterane. Skielik staan al hierdie organisasies saam.